ୱାଶିଂଟନ : ଯୁକ୍ତରାଷ୍ଟ୍ର ଆମେରିକାରେ ରାଷ୍ଟ୍ରପତି ନିର୍ବାଚନ ପାଇଁ ମଙ୍ଗଳବାର ସକାଳେ ମତଦାନ ଆରମ୍ଭ ହୋଇଛି। ନ୍ୟୁୟର୍କ, ନ୍ୟୁଜର୍ସି ଓ ଭର୍ଜିନିଆରେ ମତଦାନ କେନ୍ଦ୍ର ଖୋଲିବା ସହ ଏହି ପ୍ରକ୍ରିୟା ଆରମ୍ଭ ହୋଇଛି। ସକାଳ ୬ଟାରେ ଏହି ପୂର୍ବାଞ୍ଚଳ ରାଜ୍ୟଗୁଡ଼ିକରେ ମତଦାନ କେନ୍ଦ୍ର ଖୋଲିବା ସହ ମତଦାନ ଆରମ୍ଭ ହୋଇଥିଲା। ଏହା ପୂର୍ବରୁ ମଧ୍ୟରାତ୍ରରେ ନିଉ ହାମ୍ପ୍ସାୟାର୍ ଅନ୍ତର୍ଗତ ଡିକ୍ସଭାଇଲ୍ ନକ୍ ଓ ମିଲ୍ସଫିଲ୍ଡରେ ନାମକ ଦୁଇଟି ଗାଁରେ ମତଦାନ କେନ୍ଦ୍ର ଖୋଲିବା ସହ ସର୍ବପ୍ରଥମ ମତଦାନ ଆରମ୍ଭ ହୋଇଥିଲା। କରୋନା ପ୍ରଭାବକୁ ଖାତିର ନ କରି ଆମେରିକୀୟମାନେ ରେକର୍ଡ ପରିମାଣରେ ମତଦାନ କେନ୍ଦ୍ରରେ ଧାଡ଼ି ଲଗାଇଛନ୍ତି। ମୋଟ ୨୩୯ ନିୟୁତ ମତଦାତାଙ୍କ ମଧ୍ୟରୁ ମଧ୍ୟାହ୍ନ ସୁଦ୍ଧା ୧୦୦ ନିୟୁତ ସେମାନଙ୍କ ମତଦାନ ସାବ୍ୟସ୍ତ କରିଛନ୍ତି।
ଡିସେମ୍ବର ୮ ସୁଦ୍ଧା ରାଜ୍ୟଗୁଡ଼ିକରେ ଯଦି କୌଣସି ନିର୍ବାଚନ ସଂକ୍ରାନ୍ତ ବିବାଦ ରହିଥାଏ ସେଗୁଡ଼ିକର ସମାଧାନ ହେବ; ନଚେତ ଭୋଟ ଗଣତି ହୋଇପାରିବ ନାହିଁ। ଡିସେମ୍ବର ୧୪ରେ ଇଲେକ୍ଟୋରାଲ କଲେଜ ସଦସ୍ୟମାନେ ସେମାନଙ୍କ ମତଦାନ ସାବ୍ୟସ୍ତ କରିବେ। ଏହି ଆଧାରରେ ଲୋକପ୍ରିୟ ଭୋଟ୍ ଗଣି ହେବ। ଜନସଂଖ୍ୟା ଅନୁସାରେ ୫୩୮ ଇଲେକ୍ଟୋରାଲ ଭୋଟ ପାଇଥିବା କିମ୍ବା ୨୭୦ ଆସନରେ ବିଜୟୀ ହୋଇଥିବା ଦଳକୁ ନିର୍ବାଚନରେ ବିଜୟୀ ଘୋଷଣା କରାଯିବ। ଜାନୁଆରୀ ୬ ଅପରାହ୍ଣ ୧ଟାରେ ୱାଶିଂଟନରେ କଂଗ୍ରେସର ବୈଠକ ବସି ବିଜୟୀ ଘୋଷଣା କରାଯିବ। ଜାନୁୟାରୀ ୨୦ରେ ରାଷ୍ଟ୍ରପତି ଓ ଉପରାଷ୍ଟ୍ରପତି ଶପଥ ଗ୍ରହଣ କରିବେ।
